**Notă informativă**

**la proiectul Hotărîrii Guvernului cu privire la implementarea Proiectului de îmbunătăţire a eficienţei sectorului de alimentare centralizată cu energie termică din mun. Chișinău**

Prin Legea nr. 148 din 30.07.2015 Parlamentul *a ratificat Acordul de finanțare dintre Republica Moldova și Banca Internațională de Reconstrucție și Dezvoltare în vederea realizării Proiectului de îmbunătățire a eficienței sectorului de alimentare centralizată cu energie termică din mun. Chișinău* (SACETC)*.*

Proiectul dat se implementează de către SA ”TERMOELECTRICA” și Unitatea Consolidată pentru Implementarea și Monitorizarea Proiectelor în Energetică (UCIPE) și se monitorizează de către Ministerul Economiei.

**Informații generale şi aspecte economice.** În Capitolul III (eficiența aprovizionării cu energie) al **Directivei 2012/27/UE a Parlamentului European și a Consiliului din 25.10.2012 privind eficiența energetică** este menționat că, SACET este mai eficient decît sistemul descentralizat de alimentare cu energie termică, iar în cadrul documentelor de politică sectorială a Republicii Moldova este menționată necesitatea susținerii și dezvoltării sistemelor centralizate.

În pofida acestui fapt, în prezent, există numeroase cazuri de debranșare a consumatorilor de la SACETC din diferite motive, inclusiv a clădirilor autorităților administrației publice centrale și a instituțiilor publice etc.

În această ordine de idei, una dintre prioritățile Proiectului sus-menționat este implementarea Pachetului 8451-C1.3 ”Reconectarea instituțiilor/obiectelor publice la SACETC, inclusiv instalarea punctelor termice individuale (PTI) și a rețelelor termice aferente noi”. Per total se preconizează reconectarea la SACETC a 45 clădiri publice din mun. Chișinău, ceea ce va contribui la majorarea sarcinii termice cu cca. 10 % și, respectiv, va contribui la micșorarea tarifului pentru energia termică.

Principalele avantaje ale conectării/reconectării la SACETC prin intermediul PTI moderne sunt următoarele:

* Posibilitatea utilizării energiei termice pentru încălzire și pentru prepararea apei calde menajere (ACM) pe tot parcursul anului, după necesitate (începînd cu anul 2016 se exclude pauza de vară, care anterior dura circa 1 lună). Consumatorii nu depind de ”începutul” sau ”sfîrșitul” convențional al ”sezonului de încălzire”;
* Flexibilitatea și eficiența utilizării energiei termice indiferent de perioada anului și de sarcina termică necesară;
* Excluderea fenomenului de supraîncălzire a clădirilor (în perioadele de tranziție toamnă și primăvară, în perioadele mai calde din timpul sezonului rece) prin setarea parametrilor optimi pentru funcționarea automată a PTI (a graficului optim de temperatură) pentru fiecare clădire;
* Disponibilitatea ACM pe întreg parcursul anului, aceasta fiind preparată prin utilizarea energiei termice din SACETC la un randament maxim;
* Excluderea cheltuielilor/investițiilor pentru construcția, exploatarea, întreținerea, verificarea, reparația, reconstrucția centralelor termice autonome și a rețelelor de gaz;
* Excluderea cheltuielilor pentru personalul de exploatare a centralelor termice;
* Eventual, eliberarea spațiului folosit pentru centralele termice autonome;
* Excluderea surselor de poluare aflate în apropierea clădirii/clădirilor, diminuarea nivelului general de poluare în mediul urban;
* Ridicarea gradului de securitate;
* SACETC se bazează pe cogenerare și reprezintă o sursă eficientă, sigură și competitivă de energie termică.

Chiar și în condițiile actuale, conectarea la SACETC permite diminuarea costurilor pentru încălzire și alimentarea cu ACM față de centralele termice autonome și soluțiile individuale folosite pentru prepararea ACM. În același timp a fost inițiat un amplu proces de modernizare și eficientizare a SACET, care va duce la îmbunătățirea continuă a performanțelor SACETC.

Avantaje suplimentare, specifice pentru instituțiile publice care urmează a fi reconectate în cadrul Proiectului:

* Toate costurile pentru instalarea/reconstrucția rețelelor termice și instalarea punctelor termice individuale moderne sînt acoperite complet de Proiect, fără careva cheltuieli din partea instituțiilor conectate/reconectate;
* Toate cheltuielile pentru exploatarea rețelelor termice noi (inclusiv pierderile de energie termică pe rețelele noi) și a punctelor termice individuale instalate în cadrul Proiectului vor fi suportate de către SA ”TERMOELECTRICA”.

E de menționat că, deși au fost înaintate scrisori către instituțiile publice din cadrul Proiectului, precum și efectuate multiple convorbiri cu reprezentanții acestora referitor la necesitatea reconectării la SACETC, unele instituții au refuzat categoric reconectarea la SACETC*.*

În contextul celor descrise, ținînd cont de situația creată cu unele dintre instituțiile vizate de Pachetul C1.3 și reieșind din importanța strategică a implementării Proiectului de îmbunătățire a eficienței SACETC, considerăm oportun aprobarea Hotărîrii Guvernului privind conectarea obligatorie a tuturor obiectelor publice la SACETC.

**Aspectul financiar.** Realizarea Hotărîrii Guvernului respective nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislației în vigoare, nu este necesară crearea unei instituții noi pentru realizarea prezentei Hotărîri a Guvernului.

**Aspectul normativ.** Prezenta Hotărîre a Guvernului este elaborată în conformitate cu legislația în vigoare şi nu necesită elaborarea sau modificarea altor acte normative sau legislative.

**Aspectul temporar.** Hotărîrea Guvernului are un caracter temporar, pînă la finisarea lucrărilor în vederea realizării Pachetului 8451-C1.3 ”Reconectarea instituțiilor/obiectelor publice la SACETC, inclusiv instalarea punctelor termice și a rețelelor termice aferente noi”.

În contextul celor menționate, Ministerul Economiei propune spre aprobare proiectul Hotărîrii Guvernului cu privire la implementarea Proiectului de îmbunătăţire a eficienţei sectorului de alimentare centralizată cu energie termică din mun. Chișinău.

**Viceprim-ministru,**

**ministrul economiei OCTAVIAN CALMÎC**